Du vet du lever i «fremtiden» når Popular Science skriver artikler om hjernescanning med formål å finne den beste marihuana-typen.

Hjernescanningen er riktignok ikke like hakkandes som det høres ut som, for dette handler ikke om såkalte «recreational users», altså folk som bruker marihuana for å kose/ruse seg, men om pasienter som kan få bedre nytte av medisinske effektene som marihuanaplanten tilbyr.

Marihuanaplanten kan gjøre mye rart med kropp og sjel, men dessverre finnes det foreløpig lite forskning på dette, grunnet forskjellige lovreguleringer som de fleste land har underlagt seg.

Dette er nå i endring, og marihuana (cannabis) til medisinsk bruk er i ferd med å bli legalisert i stadig flere land (men vi får minne om at cannabis i alle former fremdeles er strengt lovregulert i Norge).

Gründerne bak firmaet PotBotics ønsker å hjelpe brukere av medisinsk cannabis til å bedre orientere seg i jungelen av forskjellige typer og kvaliteter av marihuana.

Formålet er å produsere etterprøvbar, vitenskapelig basert informasjon om de forskjellige marihuanatypene i motsetning til den anekdote-baserte anbefalingen man gjerne får fra venner og tilfeldige brukere.

Initiativet er mye omtalt, og både New York Times, Financial Times, Newsweek, CNBC (og «bransjemagasinet» High Times) har skrevet om firmaet.

Denne uken lanserer PotBotics derfor online-verktøyet PotBot, som angivelig skal hjelpe pasienter å finne marihuana-typen med den optimale sammensetningen av virkestoffer som THC, CBG og CBD.

Firmaets hovedmålgruppe sies å være såkalte baby-boomers, altså foreldregenerasjonen til dagens 30- og 40-åringer. Potbots CEO, David Goldstein, sier mange av disse menneskene kanskje testet ut å røyke marihuana på 60- og 70-tallet. Den gang for å være motkulturelle og «anti-etablissement».

«Men nå røyker de fordi det er anti-inflamatorisk«.

PotBotics tilbyr også hjernescanning (EEG) i et opplegg som kalles BrainBot. Her får pasienten teste forskjellige marihuanatyper, mens en lege utfører EEG og analyserer resultatet for å finne den som fungerer best.

Foreløpig er BrainBot kun tilgjengelig for pasienter i California, og kritikken sitter løst hos andre medisinere, som sier at effekten av marihuana er alt for kompleks til at den lar seg tolke gjennom EEG.

Mer om PotBot og cannabis til medisinsk bruk kan du lese her:

Toppbilde: Wikimedia Commons